দেরিতে ছাড়বে লোকাল! IPL শুরুর আগে বিরাট ঘোষণা রেলের

ওয়েব ডেস্ক: বেজে গিয়েছে দামামা, আগামী ২২ মার্চ থেকে শুরু হচ্ছে ইন্ডিয়ান প্রিমিয়ার লিগ (IPL 2025)। আর এবারের আইপিএল-কে ঘিরে শহর কলকাতায় (Kolkata) বাড়তি উত্তেজনা। কারণ, গতবারের চ্যাম্পিয়ন দল কলকাতা নাইট রাইডার্স (Kolkata Knight Riders) এবারের উদ্বোধনী ম্যাচ খেলবে রয়্যাল চ্যালেঞ্জার্স ব্যাঙ্গালুরুর বিরুদ্ধে। আর এই ম্যাচটি হবে ক্রিকেটের নন্দনকানন ইডেন গার্ডেন্সে। শুধু তাই নয়, ফাইনাল এবং দ্বিতীয় কোয়ালিফায়ার মিলিয়ে মোট আটটি ম্যাচ খেলা হবে ইডেনে।

আর সেই কারণে আইপিএল দেখতে আসা দর্শকদের সুবিধার্থে বড় পদক্ষেপ নিল রেল। বিশেষ করে হাওড়া ডিভিশনের (Howrah Rail Division) যাত্রীরা এতে উপকৃত হবেন। সম্প্রতি, হাওড়া ডিভিশনের তরফে ঘোষণা করা হয়েছে যে, ইডেনে ম্যাচের দিনগুলিতে একটি হাওড়া-ব্যান্ডেল লোকাল ট্রেনের সময়সীমা ১০ মিনিট পিছিয়ে দেওয়া হবে। যাতে এই রুটের দর্শকদের ম্যাচ দেখতে ফিরতে কোনও অসুবিধা না হয়, সেই কারণেই এই পদক্ষেপ নিয়েছে রেল।

আরও পড়ুন: উমরান ছিটকে যাওয়ায় কতটা ক্ষতিগ্রস্ত KKR?

সোমবার রেলের হাওড়া ডিভিশনের তরফে একটি প্রেস বিজ্ঞপ্তি জারি করে জানানো হয়েছে, ৩৭২৯১ হাওড়া-ব্যান্ডেল ইএমইউ লোকাল ট্রেনটি ম্যাচের দিনগুলিতে ১০ মিনিট পরে ছাড়বে হাওড়া থেকে। আগামী ২২ মার্চ, ৩ এপ্রিল, ২১ এপ্রিল, ২৬ এপ্রিল, ৭ মে, ২৩ মে এবং ২৫ মে তারিখে এই ট্রেনটি রাত ১১.৪৫-এর পরিবর্তে হাওড়া স্টেশন থেকে ছাড়বে রাত ১১.৫৫-তে।